โครงการต้นกล้าสานฝันปันรัก สู่ลูกหลาน สร้างระบบเกษตรกรรมมีรายได้ยั่งยืน
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวระหว่างเปิดโครงการต้นกล้าสานฝันปันรัก สู่ลูกหลาน ว่า เป็น 1 ใน 15 นโยบายสำคัญของกระทรวงเกษตรและสหกรณ์ เพื่อพัฒนาความเป็นอยู่ของเกษตรกร ครอบครัวเกษตรกร และชุมชนของเกษตรกร คือ การส่งเสริมการทำเกษตรกรรมแบบยั่งยืน โดยมอบให้กรมส่งเสริมการเกษตร จัดทำโครงการ เพื่อส่งเสริมและสนับสนุนให้เกษตรกร เกิดการปรับเปลี่ยนแนวคิดและวิถีการทำการเกษตร หันมาปลูกไม้มีค่า ไม้ผล ไม้ยืนต้นเศรษฐกิจ และพืชผักพืชอาหาร ตามศักยภาพของที่ดินกรรมสิทธิ์ของตนเอง ทั้งเพื่อการออมและเป็นการสร้างมูลค่าทางเศรษฐกิจ ตลอดจนเพิ่มพื้นที่ป่าของประเทศไทย มาต่อยอดเป็นโครงการต้นกล้าสานฝันปันรัก สู่ลูกหลาน โดยตั้งเป้าเปิดรับสมัครเกษตรกรที่สนใจเข้าร่วมโครงการ กว่า 20,000 ราย ซึ่งถือว่า โครงการต้นกล้าสานฝันปันรัก สู่ลูกหลาน จะเป็นจุดเริ่มต้นที่ดี ที่ช่วยยกระดับคุณภาพชีวิตและสร้างประโยชน์ให้แก่ เกษตรกร ครอบครัว ชุมชน ได้อย่างยั่งยืน โดยโครงการสามารถเห็นผลได้ในทุกระยะ ตั้งแต่ระยะที่หนึ่ง ที่เกษตรกรสามารถเก็บเกี่ยวประโยชน์จากพืชผัก ระยะที่สอง ที่เกษตรกรสามารถเก็บเกี่ยวประโยชน์จากไม้ผล และระยะที่สาม ที่เกษตรกรสามารถเก็บเกี่ยวประโยชน์จากไม้เศรษฐกิจ ไม้ยืนต้น ซึ่งจะทำให้เกษตรกรมีรายได้ต่อเนื่อง